Lokal humorsnutt sett av 400 000 på Facebook – Radio 102
HjemKulturFilm og kinoLokal humorsnutt sett av 400 000 på Facebook
De trodde da lagde en kort humorsnutt for Visnes og omegn, Erlend Bjelland og Ole Erik Fylkesnes i Absurd Film. Fredag morgen nærmet antall visninger på Facebook seg 400 000. Over 1200 personer har delt filmen videre.
Gutta setter seg nå, med glimt i øyet, et hårete mål om å passere millionen innen neste helg.
– Vi holdt på å le oss i hjel selv da vi spilte inn filmen, men en vet aldri hva som slår an eller hva som kan gå viralt. Nå vet vi at folk i land som USA, Island, Russland og Færøyene har sett den, sier Bjelland og Fylkesnes.
Klikk her for å se humorsnutten «Avstand».
Lokal stjerne fra Visnes
Ole Erik Fylkesnes spiller selv en av hovedrollene i filmen. Den største stjernen er imidlertid hans sambygding på Visnes, Egil Vihovde.
– Han blir gjenkjent overalt, og får ikke gå i fred, sier Fylkesnes.
Nå er Absurd Film i gang med manuset til en ny humorkortfilm i det samme «universet», og har sikret seg Vihovdes signatur videre.
– Egil, du er med! sier Fylkesnes på direktesendt radio. Og da må det jo bli sånn.
Kortfilmen «Avstand» var Absurd Films bidrag i proffklassen i Filmkraft Rogaland og Appex årlige filmkappløp under Den Norske Filmfestivalen. Det fungerer slik at deltakerne får oppgaven fredag ettermiddag, og må levere den ferdige filmen innen 48 timer.
Vinneren i proffklassen i år, og den som fikk en sjekk på kr 20 000,- ble Daniel Nils Roberts. Joakim Østrem og Eline Djønne Lund vant talent-kategorien, og fikk en sjekk på kr 5000,-.